IZVEDBENA UREDBA KOMISIJE (EU) 2021/1809

z dne 13. oktobra 2021

o spremembi Izvedbene uredbe (EU) 2020/1191 o ukrepih za preprečevanje vnosa virusa rjave grbančavosti plodov paradižnika (virusa ToBRFV) v Unijo in njegovega širjenja znotraj Unije

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (1) ter zlasti člena 30 Uredbe,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (2) ter zlasti člena 22(3) in člena 52 Uredbe,

ob upoštevanju naslednjega:

(1) Izvedbena uredba Komisije (EU) 2020/1191 (3) določa ukrepe za vnos rastlin za saditev sort Solanum lycopersicum L. in Capsicum spp. v Unijo ter njihovo premeščanje znotraj Unije. Kot so pokazale izkušnje z izvajanjem navedene uredbe, bi bilo treba v področje uporabe navedenih ukrepov vključiti tudi hibride sorte Solanum lycopersicum L., ker so tudi navedeni hibridi dovzetni za virus rjave grbančavosti plodov paradižnika (virus ToBRFV) (v nadaljnjem besedilu: zadevni škodljivi organizem).

(2) Za ustrezno obvladovanje tveganja za zdravje rastlin in uporabo potrebnih ukrepov za najbolj tvegan rastlinski material je primerno nadomestiti opredelitev pojma „zadevne rastline za saditev“ z opredelitvijo pojma „zadevne rastline“, ki zajema vse rastline sorte Solanum lycopersicum L. in njene hibride ter sorte Capsicum spp, tudi tiste, ki niso namenjene za ponovno saditev, razen če ni določeno drugače. Navedena opredelitev pojma bi morala izključevati zadevna semena in zadevne plodove, za katere obstajata posebni opredelitvi pojmov. Vendar bi bilo treba navedeni opredelitvi ustrezno spremeniti, da se vključijo hibridi sorte Solanum lycopersicum L.

(3) Od sprejetja Izvedbene uredbe (EU) 2020/1191 je sklop presoj, ki jih je Komisija izvedla v letih 2020 in 2021, pokazal, da izvajanje ukrepov za izkoreninjenje ni bilo dosledno. Zato je treba uvesti posebna pravila za vzpostavitev razmejenih območij in ukrepe, ki jih je treba tam sprejeti. Poleg tega bi morala navedena pravila razlikovati med enotami pridelave s fizično zaščito in drugimi enotami pridelave, ker predstavljajo različno fitosanitarno tveganje.

(4) Določiti bi bilo treba, da bi bilo treba testiranje matičnih rastlin opraviti čim prej pred nabiranjem plodov, saj so izkušnje od sprejetja Izvedbene uredbe (EU) 2020/1191 pokazale, da je to potrebno za zagotovitev, da so plodovi, iz katerih se pridobivajo semena, prosti zadevnega škodljivega organizma.

(5) Med zdravstvenimi pregledi rastlin, izvedenimi na podlagi Izvedbene uredbe (EU) 2020/1191, so države članice odkrile veliko število napadenih pošiljk s poreklom iz Kitajske in Izraela. Zato bi bilo treba na podlagi različne stopnje zadržanj, zabeleženih v sistemu Traces (Trade Control and Expert System) (4) od leta 2020, pogostost testiranja pri uvozu navedenih pošiljk povečati na 50 % za semena ali rastline za saditev s poreklom iz Izraela in na 100 % za semena s poreklom iz Kitajske.

(6) Da bi imeli dovolj časa za preverjanje izvajanja novih ukrepov in da bi zagotovili nadaljnjo zaščito ozemlja Unije pred vnosom in širjenjem zadevnega škodljivega organizma, bi bilo treba obdobje uporabe Izvedbene uredbe (EU) 2020/1191 podaljšati do 31. maja 2023.

(7) Po zamenjavi opredelitve pojma „zadevne rastline za saditev“ z opredelitvijo pojma „zadevne rastline“ je treba posledično spremeniti Prilogo k Izvedbeni uredbi (EU) 2020/1191.

(8) Izvedbeno uredbo (EU) 2020/1191 bi bilo zato treba ustrezno spremeniti.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Sprememba Izvedbene uredbe (EU) 2020/1191 Izvedbena uredba (EU) 2020/1191 se spremeni: (1) v členu 1 se točke (b), (c) in (d) nadomestijo z naslednjim: „(b) ‚zadevne rastline‘ pomenijo rastline sorte Solanum lycopersicum L. in njene hibride ter sorte Capsicum spp., razen zadevnih semen in zadevnih plodov; (c) ‚zadevna semena‘ pomenijo semena sorte Solanum lycopersicum L. in njene hibride ter sorte Capsicum spp.; (d) ‚zadevni plodovi‘ pomenijo plodove sorte Solanum lycopersicum L. in njene hibride ter sorte Capsicum spp.“; (2) člen 4 se nadomesti z naslednjim: „Člen 4 Ukrepi v zvezi s potrjeno navzočnostjo zadevnega škodljivega organizma 1. Kadar se uradno potrdi navzočnost ali sum navzočnosti zadevnega škodljivega organizma na ozemlju države članice, pristojni organ zadevne države članice zagotovi, da so sprejeti ustrezni ukrepi za izkoreninjenje zadevnega škodljivega organizma v skladu s členom 17 Uredbe (EU) 2016/2031. Poleg tega navedeni pristojni organ sprejme ukrepe iz odstavkov 2 in 3 tega člena, razen če so v zvezi z zadevnim škodljivim organizmom izpolnjeni pogoji iz člena 18(4) Uredbe (EU) 2016/2031. 2. Pristojni organ nemudoma vzpostavi razmejeno območje, kot sledi: (a) v primeru navzočnosti zadevnega škodljivega organizma na enotah pridelave s fizično zaščito razmejeno območje obsega vsaj enoto pridelave, na kateri je bil odkrit zadevni škodljivi organizem; (b) v primeru navzočnosti zadevnega škodljivega organizma na enotah pridelave, ki niso tiste iz točke (a), razmejeno območje obsega: (i) napadeno območje, ki vključuje vsaj enoto pridelave, na kateri je bila ugotovljena navzočnost zadevnega škodljivega organizma; (ii) varovalni pas velikosti vsaj 30 m okrog napadenega območja. 3. Na razmejenem območju pristojni organ ali poklicni izvajalec dejavnosti pod uradnim nadzorom pristojnega organa: (a) na enotah pridelave, namenjenih za pridelavo zadevnih rastlin za saditev ali za pridelavo zadevnih semen: (i) nemudoma odstrani in uniči vse napadene partije zadevnih rastlin za saditev in po potrebi zadevna semena iz navedenih partij. Odstranitev in uničenje se izvedeta tako, da ni tveganja za širjenje zadevnega škodljivega organizma; (ii) uporabi posebne higienske ukrepe za osebje ter na strukturah, orodjih in strojih, materialih in prevoznih sredstvih na enotah pridelave, da se prepreči širjenje zadevnega škodljivega organizma na druge partije na enoti pridelave in na zaporedne posevke zadevnih rastlin ali na druge enote pridelave; (iii) uniči ali tretira rastni substrat vsaj ob koncu pridelovalne sezone tako, da ni ugotovljivega tveganja za širjenje zadevnega škodljivega organizma; (b) na enotah pridelave, namenjenih za pridelavo zadevnih plodov: (i) odstrani in uniči vse zadevne rastline z enote pridelave vsaj ob koncu pridelovalne sezone. Odstranitev se izvede tako, da ni ugotovljivega tveganja za širjenje zadevnega škodljivega organizma; (ii) uporabi posebne higienske ukrepe za osebje ter na strukturah, orodjih in strojih, materialih in embalaži ter prevoznih sredstvih plodov na enotah pridelave, da se prepreči širjenje zadevnega škodljivega organizma na zaporedne posevke zadevnih rastlin ali na druge enote pridelave; (iii) uniči ali tretira rastni substrat vsaj ob koncu pridelovalne sezone tako, da ni ugotovljivega tveganja za širjenje zadevnega škodljivega organizma. 4. Pristojni organi lahko prekličejo razmejeno območje in ustrezne ukrepe za izkoreninjenje, kadar je bilo po vzorčenju in testiranju zaporednega posevka zadevnih rastlin ugotovljeno, da je enota prosta zadevnega škodljivega organizma vsaj šest mesecev po saditvi navedenih rastlin.“; (3) v členu 7(1), prvi pododstavek, se točka (b) nadomesti z naslednjim: „(b) pristojni organ ali poklicni izvajalci dejavnosti pod uradnim nadzorom pristojnega organa so opravili vzorčenje in testiranje semen ali njihovih matičnih rastlin v zvezi z zadevnim škodljivim organizmom, s katerima je bilo ugotovljeno, da so navedena semena in rastline prosti zadevnega škodljivega organizma. Pri testiranju matičnih rastlin se vzorčenje opravi čim prej pred prvim nabiranjem plodov. V primeru suma navzočnosti zadevnega škodljivega organizma vzorčenje in testiranje izvedejo le pristojni organi v skladu s členom 87(3), točka (c), Uredbe (EU) 2016/2031;“; (4) v členu 9(1), točka (a), se točka (ii) nadomesti z naslednjim: „(ii) za zadevna semena ali matične rastline zadevnih semen sta bila opravljena uradno vzorčenje in testiranje v zvezi z zadevnim škodljivim organizmom v skladu s Prilogo, s katerima je bilo ugotovljeno, da so zadevna semena in rastline prosti zadevnega škodljivega organizma. Pri testiranju matičnih rastlin se vzorčenje opravi čim prej pred prvim nabiranjem plodov;“; (5) člen 10 se nadomesti z naslednjim: „Člen 10 Uradni pregledi ob vnosu v Unijo Pristojni organ na mejnih kontrolnih točkah prvega prispetja v Unijo ali na kontrolni točki iz Delegirane uredbe Komisije (EU) 2019/2123 (*1) vzorči in testira najmanj 20 % pošiljk zadevnih semen in zadevnih rastlin za saditev, kot je določeno v Prilogi k tej uredbi. Za pošiljke zadevnih semen in zadevnih rastlin za saditev s poreklom iz Izraela je stopnja vzorčenja in testiranja 50 %, za pošiljke zadevnih semen s poreklom iz Kitajske pa 100 %. (*1) Delegirana Uredba Komisije (EU) 2019/2123 z dne 10. oktobra 2019 o dopolnitvi Uredbe (EU) 2017/625 Evropskega parlamenta in Sveta glede pravil v zvezi s tem, v katerih primerih in pod katerimi pogoji se identifikacijski in fizični pregledi nekaterega blaga lahko izvajajo na kontrolnih točkah, dokumentacijski pregledi pa v oddaljenosti od mejnih kontrolnih točk (UL L 321, 12.12.2019, str. 64).“;" (6) v členu 12 se datum „31. maja 2022“ nadomesti z „31. maja 2023“; (7) Priloga se spremeni v skladu s Prilogo k tej uredbi.

Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 13. oktobra 2021 Za Komisijo predsednica Ursula VON DER LEYEN

(1) UL L 317, 23.11.2016, str. 4.

(2) UL L 95, 7.4.2017, str. 1.

(3) Izvedbena uredba Komisije (EU) 2020/1191 z dne 11. avgusta 2020 o vzpostavitvi ukrepov za preprečevanje vnosa virusa rjave grbančavosti plodov paradižnika (virusa ToBRFV) v Unijo in njegovega širjenja znotraj Unije ter razveljavitvi Izvedbenega sklepa (EU) 2019/1615 (UL L 262, 12.8.2020, str. 6).

(4) https://ec.europa.eu/food/animals/traces_en